**Հ Ի Մ Ն Ա Վ Ո Ր Ո Ւ Մ**

«**ՏԱՐԱԾՔ ՀԵՏ ՎԵՐՑՆԵԼՈՒ ԵՎ ԱՆՀԱՏՈՒՅՑ ՕԳՏԱԳՈՐԾՄԱՆ ԻՐԱՎՈՒՆՔՈՎ ՀԱՆՁՆԵԼՈՒ ՄԱՍԻՆ**» **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

«ՎԻՎԱ» բարեգործական հասարակական կազմակերպությունը (այսուհետ՝ Կազմակերպություն) դիմել է ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտե՝ քաղաք Երևան, Նոր-Նորք, Մոլդովական փողոց թիվ 41 հասցեում գտնվող անշարժ գույքից անհատույց օգտագործման իրավունքով Կազմակերպությանը տարածք հանձնելու խնդրանքով՝ միաժամանակ նեկայացնելով ՀՀ կառավարության 17.02.2011թ. թիվ 304-Ն որոշմամբ հաստատված կարգի պահանջներին համապատասխան ծրագիր:

Կազմակերպությունը սկսել է իր գործունեությունը 2016թ. ապրիլին՝ Ռուսաստանի Դաշնության մի խումբ հայազգի քաղաքացիների նախաձեռնությամբ: Ապրիլյան իրադարձությունների առաջին օրերից սկսած Կազմակերպությունը ցուցաբերել է հասցեավորված օգնություն սահմանամերձ բժշկական հաստատություններին՝ պակասող սարքավորումներով, անհրաժեշտ դեղորայքով և պարագաներով: Պատերազմի ավարտից հետո էլ Կազմակերպությունը շարունակել և շարունակում է իր լայնածավալ աշխատանքները՝ ուղղված Հայաստանի և Արցախի հիվանդանոցների ու հոսպիտալների, Ստեփանակերտում առանձին բաժանմունքների և արյան փոխներարկման կետերի հագեցմանը: «Կրթական» ծրագրի շրջանակներում ռուսաստանյան առաջավոր կլինիկաներում վերապատրաստվել են մոտ 30 նեղ մասնագետներ, Կազմակերպության բժիշկ-փորձագետները պարբերաբար անց են կացնում արտագնա դասընթացներ, սոցիալական ծրագրով օգնություն են ստացել մի քանի հազար բնակիչ:

Հարկ է նշել, որ առողջապահության ոլորտում այսպիսի լայնածավալ օգնություն իրականացնելու հիմքում ընկած էր 2018 թվականի վերջին Կազմակերպության և ՀՀ առողջապահության նախարարության միջև կնքված հուշագիրը:

Ունենալով բավարար փորձ՝ 2020 թվականի սեպտեմբերին Կազմակերպության կողմից օպերատիվ կերպով մատակարարվում էր մեր զինվորների կյանքը փրկելու համար բոլոր անհրաժեշտ միջոցները:

Գնահատելով օպերատիվությունն ու ծավալները՝ «Ազնավուր» հիմնադրամը տրամադրել էր իր գրասենյակը Կազմակերպության պահեստի համար, սակայն ներկայումս անհրաժեշտություն է առաջացել ազատել հիմնադրամի տարածքը և Կազմակերությունը չունի իր գործունեության համար համապատասխան տարածք:

Հիմք ընդունելով վերոգրյալը՝ ՀՀ ՏԿԵՆ պետական գույքի կառավարման կոմիտեի կողմից մշակվել է «Տարածք հետ վերցնելու և անհատույց օգտագործման իրավունքով հանձնելու մասին» ՀՀ կառավարության որոշման նախագիծը, որով առաջարկվում է քաղաք Երևան, Նոր-Նորք, Մոլդովական փողոց թիվ 41 հասցեում գտնվող 7-րդ մասնաշենքի 268.3 քառ. մետր մակերեսով 1-ին հարկը 3 տարի ժամկետով անհատույց օգտագործման իրավունքով հանձնել «ՎԻՎԱ» բարեգործական հասարակական կազմակերպությանը:

«Տարածք հետ վերցնելու և անհատույց օգտագործման իրավունքով հանձնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ». Որոշման նախագիծը բխում է Կառավարության 2021-2026թթ. ծրագրի 4.5 կետով սահմանված Առողջապահության ոլորտի զարգացմանն ուղղված դրույթներից, մասնավորապես. Արտակարգ իրավիճակներում և ռազմական դրության պայմաններում առողջապահական համակարգի անխափան գործունեությունը Կառավարության քաղաքականության առաջնահերթ գերակայություններից է՝ կապված ռեզերվային նյութատեխնիկական ռեսուրսների, մասնագիտական ներուժի, անհրաժեշտ կարողությունների և դրանց ծավալման ու մոբիլիզացիայի գործուն համակարգերի ներդրման հետ: